[bookmark: _GoBack]ИНФОРМАЦИЈА СА СЕДМЕ РЕДОВНЕ СЕДНИЦЕ УПРАВНОГ ОДБОРА АДВОКАТСКЕ КОМОРЕ СРБИЈЕ

Управни одбор је одлучивао о следећим питањима:

I Из делокруга поверених јавних овлашћења адвокатури
1.Жалба изјављена против решења АК Београда бр. 11476-1/2025 од 3. фебруара 2026. године којим се одбија као неоснован предлог за понављање поступка утврђивања услова за брисање жалиоца из именика адвоката – жалба је одбачена;
2.Жалба изјављена против решења УО АК Пожаревца бр. 338-644/2026 од 16. јуна 2026. године којим се жалилац уписује у Именик адвоката Адвокатске коморе Пожаревца и којим се одбија њен захтев за делимично ослобађање трошкова уписа – обустављен поступак;
3. Одлучивање о захтевима за упис промена у Именику адвокатских ортачких друштава:
3.1. Захтев „Моравчевић, Војновић и партнери“ АОД Београд – захтев усвојен;
3.2. Захтев „Аврамовић и партнери“ АОД Београд – захтев усвојен;
3.3. Захтев „Станић и партнери“ АОД Београд – захтев усвојен;

II Из делокруга оригинерних послова Адвокатске коморе Србије

1. Донета одлука да се Министарству унутрашње и спољне трговине и Влади Републике Србије поново упуте захтеви за измену Закона о посредовању у промету и закупу непокретности и укаже на правну и друштвену неприхватљивост одбијања иницијативе Адвокатске коморе Србије;
2. Донета одлука да ради извештавања Управног одбора о току поступка са становишта законитости и правичности члан Управног одбора Адвокатске коморе Србије адвокат Драган Јелић испред Адвокатске коморе Србије присуствује главном претресу пред Основним судом у Ужицу у кривичном поступку против адвoката Радована Новаковића из Ужица. Истом одлуком одређено је да га, у случају спречености, замењује потпредседник Адвокатске коморе Србије мр Немања Јоловић;
3. Донета је одлука о усвајању предлога Правилника о адвокатском испиту који је предложио председник Адвокатске коморе Србије након консултација са секретаром Испитне комисије;
4. Донета је одлука о усвајању предлога Правилника о критеријумима за доделу донација;
5. Донета одлука о реализацији Плана сталне специјализоване обуке адвоката у области заштите жртава трговине људима који је, на основу претходне одлуке Управног одбора, приредила адвокат Тијана Костић, члан Радне групе Министарства унутрашњих послова за израду Акционог плана за период 2027. – 2029. године за спровођене Програма за борбу против трговине људима у Републици Србији за 2024. – 2029. годину;
6. Донета је одлука о усвајању предлога Правилника о изгледу, садржини, издавању и оверавању адвокатске легитимације којим је одређено да се адвокатска легитимација израђује у два облика, и то: у облику легитимационе књижице и у облику пластичне електронске идентификационе картице са QR кодом и бесконтактним или контактним електронским чипом; 
7.  Донета одлука о расписивању конкурса за именовање главног и одговорног уредника часописа Бранич;
8. Дoнета одлука о стављању ван снаге Одлуке УО АКС бр. 916-11.6/2014 од 17. септембра 2014. године о утврђивању мерила за одређивање трошкова дисциплинског поступка у делу у којем је одређено да се за подношење дисциплинске пријаве и приговора против решења о одбачају дисциплинске пријаве плаћа посебна накнада у висини ½ најниже награде за непроцењиве предмете по Тарифи о награда и накнадама трошкова за рад адвоката и у делу у којем је одређено да се трошкови одбране у дисциплинском поступку исплаћују из средстава прибављених наплатом таксе за подношење дисциплинских пријава, као незаконита;
9. Донета одлука о именовању адвоката Александре Белић из Адвокатске коморе Пожаревца за члана  Савета Владе Републике Србије  за праћење система бесплатне правне помоћи и бесплатне правне подршке;
10. Донета одлука о измени чланова Радне групе АКС за праћење примене Закона о бесплатној правној помоћи и одређен следећи састав: 1. адвокат Александра Белић из АК Пожаревца 2. адвокат Филип Лазић, секретар УОАК Београда; 3. адвокат Биљана Бјелетић из АК Војводине, 4. адвокат Љубица Бесеровац из АК Војводине, 5. адвокат Јована Пешић из АК Ниша, 6. адвокат Александар Јовановић из АК Ниша, 7. адвокат Стефан Симић из АК Крагујевца, 8. адвокат Младен Никић из АК Шапца, 9. адвокат Соња Соколовић из АК Зајечара. Истом одлуком позвана Адвокатска комора Чачка да предложи новог члана Радне групе из реда адвоката те коморе. 
11. Донета одлука о прибављању пројекта за израду аутономног система вештачке интелигенције и правне базе у својини Адвокатске коморе Србије, који би представљао једну од најзначајнијих развојних инвестиција Коморе у наредним годинама, следеће садржине: 
„Адвокатска комора Србије приступа припреми пројекта фазног развоја сопственог, затвореног и безбедног система вештачке интелигенције намењеног потребама адвокатуре Републике Србије.
Основни циљ пројекта је стварање професионалне AI платформе која ће бити под власничком, организационом и техничком контролом Адвокатске коморе Србије и која ће бити прилагођена српском правном систему, српском језику и специфичним потребама адвокатске професије.
Систем треба да омогући формирање и континуирано проширивање јединствене правне базе која ће, у складу са расположивим правима коришћења, обухватати нарочито:
- важеће и раније верзије закона и других прописа;
- подзаконске акте;
- одлуке судова Републике Србије;
- одлуке Уставног суда;
- правна схватања и ставове судова;
- одлуке и праксу управних и других државних органа;
- релевантну праксу Европског суда за људска права и других међународних судова и тела;
- друге правне изворе и материјале од значаја за рад адвоката.
Планирани систем треба да омогући, између осталог:
- интелигентно претраживање правних извора;
- давање образложених одговора на правна питања;
- анализу судских и других правних докумената;
- проналажење релевантних прописа и судске праксе;
- анализу списа предмета;
- помоћ приликом израде тужби, жалби, ревизија, одговора на тужбе, правних мишљења, уговора и других правних аката;
- проверу правних навода и упућивање корисника на изворе на којима је одговор заснован.
Посебан и обавезан услов развоја система јесте заштита адвокатске тајне и поверљивости података.
Систем мора бити архитектонски постављен тако да се заједничка правна база Адвокатске коморе Србије одвоји од поверљивих података појединачних адвоката и адвокатских канцеларија.
Документација клијената и предмета коју адвокат унесе у свој приватни радни простор не сме бити доступна другим корисницима система, не сме аутоматски постати део заједничке базе података, нити се сме користити за обучавање екстерних AI модела или преносити трећим лицима без изричитог правног и техничког основа.
Адвокатска комора Србије мора бити власник права над софтвером и компонентама које буду посебно развијене за потребе Коморе, базама података, корисничким системом, интеграцијама, документацијом и другим резултатима развоја.
Развој система спроводиће се фазно.
Прва фаза обухвата:
- израду техничке и економске студије изводљивости;
- утврђивање потребне инфраструктуре;
- анализу могућих AI модела и архитектуре;
- анализу правних питања интелектуалне својине;
- анализу заштите података и адвокатске тајне;
- процену трошкова развоја, одржавања и даљег унапређења;
- анализу могућег модела финансирања и наплате коришћења система.
Након завршетка прве фазе Управном одбору ће бити поднет посебан извештај и евентуални предлог за реализацију пилот и продукционе фазе пројекта.
Задужује се председник Адвокатске коморе Србије да прибави и Управном одбору поднесе понуде за израду стручног мишљења и предлога техничког и економског модела пројекта.
Један од циљева пројекта јесте и да се коришћење система омогући адвокатима бесплатно, у складу са законом и актима Адвокатске коморе Србије, а трећим лицима уз накнаду како би систем временом могао да обезбеди сопствене приходе за своје одржавање, развој и друге циљеве од значаја за адвокатуру“.
11. Донета одлука да се ради организовања стручне трибине на тему Енергетско право закупи конференцијска сала Задужбине Илије М. Коларца;
12. Донета одлука да се поводом поступања судске страже у згради Првог основног суда у Београду према адвокату Милошу Чуровићу упути допис председнику Вишег суда у Београду и захтева надзор над поступањем судске управе Првог основног суда и Радној групи Министарства правде за праћење напада на адвокате и унапређење кривичноправне заштите адвоката упути захтев за прибављање извештаја о поступању тужилаштва по кривичној пријави адвоката Милоша Чуровића против припадника судске страже Првог основног суда;
13. Донета одлука да се одложи одлучивање о  молбама студената Јанка Дубаљанина за финансијску подршку учешћу тима Правног факултета Универзитета у Београду на светским рундама такмичења Cross-Examination Moot Court које ће се одржати у Паризу од 2. до 6. новембра 2026. године и   студента Мартине Милетић за финансијску подршку учешћу тима Правног факултета Универзитета у Београду за такмичење Monroe E. Price Media Law Moot Court које се одржава у организацији Универзитета у Оксфорду уплатом новчаних средстава на рачун подносилаца молби  и затражи да доставе предрачуне за конкретне трошкове које би Адвокатска комора Србије као свој допринос исплатила пружаоцу услуга у поступку реализације наведених такмичења (услуге превоза, хотела, исхране);
14. Донета је одлука да Управни одбор 10. октобра 2026. године, на маргинама Седмог адвокатског саветовања Адвокатске коморе Београда на Златибору, одржи посебну седницу у саставу проширеном председницима адвокатских комора у саставу Адвокатске коморе Србије. На седници ће бити размотрено спорно питање уписа у именик адвоката подносилаца захтева који су звање дипломираног правника стекли на факултетима чији оснивач није Република Србија, ради заузимања става и уједначавања праксе првостепених органа приликом одлучивања о таквим захтевима.

Управни одбор се упознао са садржином следећих аката:

1. Пресудом Врховног суда Рев2 1314/2026 од 10. јуна 2026. године  којом је одбијена ревизија тужиоца Зорана Петковића из Крагујевца против тужених Адвокатске коморе Чачка и Адвокатске коморе Србије ради утврђења дискриминације и стицања без основа;
[bookmark: m_6404241817082979354_m_8062997190873824]2. Пресудом Управног суда, Одељење у Новом Саду III 7 У 7063/23 од 4. јуна 2026. године  којом је одбијена тужба адвоката у Новом Саду Душана Трнинића против Адвокатске коморе Србије ради поништаја пресуде Дисциплинског суда Адвокатске коморе Србије ;
3. Пресудом Управног суда, Одељење у Новом Саду III 7 У 4821/23 од 28. августа 2026. године којом је одбијена тужба Суада Суљића из Новог Сада против Адвокатске коморе Србије ради поништаја решења о привременој забрани бављења адвокатуром;
4. Решењем Управног суда  4 У 449/26 од 27. августа 2026. године којим се одбацује  тужба Ђураш Флоријана против Адвокатске коморе Србије ради поништаја решења Дисциплинског тужиоца о одбијању приговора;
5. Решењем Управног суда, Одељење у Нишу II-6 У 6469/26 од 24. јула 2026. године којим се одбацује захтев тужиоца, адвоката у Прокупљу Слободана Д. Стојановића за одлагање извршења пресуде Дисциплинског тужиоца Адвокатске коморе Србије број: 9/26 од 20.06.2026. године и захтев за одлагање од извршења пресуде Дисциплинског суда Адвокатске коморе Ниш број: 3/25 од 24.03.2026. године;
6. Решењем Управног суда, Одељење у Крагујевцу I-2 У 5986/26 од 3. августа  2026. године којим се  одбацује захтев тужиоца, адвоката у Крушевцу Ненада Симића, за одлагање извршења пресуде Дисциплинског суда Адвокатске коморе Србије 7/26 од 30.05.2026. године;
7. Пресудом Управног суда, Одељење у Крагујевцу I-2 У 9905/23 од 31. јула  2026. године којом се одбија тужба тужиоца, адвоката у Аранђеловцу Андрије Вуковића, ради поништаја пресуде Дисциплинског суда Адвокатске коморе Србије број: 15/23 од 15.07.2023. године;
8. Тужбом са предлогом за издавање привремене мере Бранкице Марић, дипломираног правника  из Аранђеловца, поднетом против Адвокатске коморе Србије ради заштите од дискриминације и решењем Вишег суда у Крагујевцу П1 -12/26 од 27. августа 2026. године којим се одбија предлог тужиље за одређивање привремене мере којом би се Адвокатској комори Србије наложило да одмах изради и тужиљи достави примерак решења о поништају њеног уписа у именик адвоката Адвокатске коморе Крагујевца и забранило Адвокатској комори Србије да решење о поништају уписа достави судовима, јавним тужилаштвима, органима унутрашњих послова, државним органима и другим орагнизацијама и лицима која врше јавна овлашћења и забранило Адвокатској комори Србије да на основу тог решења о поништају уписа врши било какве промене у електронском и штампаном именику адвоката;
9. Решењем Управног суда, Одељење у Крагујевцу,  број: У- 8415/26 од 17.09.2026. године којим је одбачен захтев тужиоца Бранкице Марић из Аранђеловца за одлагање од извршења решења Управног одбора Адвокатске коморе Србије број: 1261/25 од 09.05.2026. године којим је у целини, по службеној дужности, поништено решење Управног одбора Адвокатске коморе Крагујевца број 1134 од 15.01.2025. године којим је тужилац уписана у именик адвоката Адвокатске коморе Крагујевца;
10. Позивом Адвокатске коморе Београда да пет чланова Управног одбора Адвокатске коморе Србије у својству гостију присуствују Седмом адвокатском саветовању Адвокатске коморе Београда на Златибору од 09. – 11. октобра 2026. године;
11. Тужбом адвоката у Нишу Драгане Милутиновић против Адвокатске коморе Србије ради утврђења ништавости одлуке Скупштине Адвокатске коморе Србије број: 591-4/2026 од 13.06.2026. године о оснивању Фонда за пензијску потпору адвоката Адвокатске коморе Србије;
12. Извештајем Дирекције Полиције поводом захтева председника Адвокатске коморе Србије директору Полиције од 18. августа 2026. године да се провери актуелно стање и интензивира поступање поводом дела у којима су оштећени колеге: Милош Павловић, Зденко Томановић, Данко Цвејић, адвокати у Београду; Драган Коњевић, адвокат у Сомбору; Немања Кнежевић, Радован Ракић, Соња Поповић, адвокати у Новом Саду; Виолета Тасић, адвокат у Лесковцу;
13. Дописом декана Адвокатске академије Адвокатске коморе Србије, адвоката Биљане Бјелетић, од 23. септембра 2026. године којим предлаже да се у дневни ред прве наредне седнице Управног одбора уврсти разматрање и доношење одлуке о предлогу програма Адвокатске академије за сталну специјализовану обуку адвоката ради стицања посебних знања у области трговине људима;
14. Обавештењем генералног директора Института за владавину права Међународне уније адвоката, господина Мартина Прадела, од 23. септембра 2026. године, о издавању саопштења поводом претњи и јавних напада на адвокате у Србији, и то адвокате у Ваљеву Јану Аћимовић Планојевић, Луку Аћимовић, Веру Аћимовић и Николу Мирковића, следеће садржине:
„САОПШТЕЊЕ
Париз, 28. септембар 2026. године
Република Србија
UIA-IROL изражава забринутост због претњи и притисака на адвокате у Србији
Институт за владавину права Међународне уније адвоката (UIA-IROL) обавештен је о претњама, застрашивању и континуираним јавним нападима на адвокате у Србији који заступају лица која тврде да су била изложена злостављању од стране полицијских службеника у вези са догађајима који су се одиграли у Ваљеву 14. и 15. августа 2025. године.
UIA-IROL је озбиљно забринут због извештаја да су адвокати који поступају у тим предметима и сами постали мета личних напада и јавних оптужби у вези са обављањем својих професионалних дужности.
Према добијеним информацијама, кривични поступак који се односи на наводно злостављање и мучење од стране полицијских службеника током догађаја у Ваљеву у августу 2025. године тренутно је у току пред Јавним тужилаштвом за организовани криминал у Београду.
У том контексту, неколико чланова правног тима који заступа оштећена лица, укључујући Јану Аћимовић Планојевић, Луку Аћимовића, Веру Аћимовић и Николу Мирковића, било је изложено поновљеним личним и професионалним нападима, укључујући озбиљне оптужбе у вези са њиховим професионалним поступањем и личним интегритетом. Поједини од тих напада били су усмерени и према члановима њихових породица.
Ранији медијски напади на адвокате изазвали су јавну осуду Адвокатске коморе Шапца, а потом и Адвокатске коморе Србије, која је истакла право адвоката да своје професионалне дужности обављају без притисака, претњи, застрашивања или медијских кампања.
Међутим, напади су се потом појачали, укључујући и нове телевизијске емисије и јавне изјаве које су се односиле на адвокате. 
UIA-IROL је нарочито узнемирен озбиљним оптужбама упућеним против адвоката у телевизијским емисијама, укључујући и изјаве високих јавних функционера. Имајући у виду природу и ескалацију ових напада, као и претње које су, према наводима, примили предметни адвокати, UIA-IROL изражава озбиљну забринутост за њихову безбедност.
UIA-IROL подсећа на Начело 16 Основних начела Уједињених нација о улози адвоката, усвојених у Хавани 1990. године, према којем су владе дужне да обезбеде, између осталог, да адвокати могу да обављају све своје професионалне функције без застрашивања, ометања, узнемиравања или недопуштеног мешања, као и да не буду изложени нити да им се прети кривичним гоњењем или другим санкцијама због поступања у складу са признатим професионалним дужностима, стандардима и етиком.
UIA-IROL даље подсећа на Начело 17, према којем, уколико је безбедност адвоката угрожена због обављања њихових функција, надлежни органи морају да им обезбеде одговарајућу заштиту. Ова обавеза је од нарочитог значаја у конкретним околностима, имајући у виду пријављене претње упућене предметним адвокатима.
Најзад, UIA-IROL подсећа на Начело 18, према којем се адвокати не смеју поистовећивати са својим клијентима или са ставовима и интересима својих клијената само зато што обављају своје професионалне функције. Јавно таргетирање адвоката због тога што заступају особе које тврде да су биле изложене злостављању од стране полицијских службеника изазива озбиљну забринутост са становишта ове фундаменталне гаранције. 
UIA-IROL такође подсећа на Конвенцију Савета Европе о заштити адвокатске професије, отворену за потписивање 13. маја 2025. године.
Конвенција додатно јача заштиту адвоката од претњи, напада, узнемиравања и застрашивања који произлазе из обављања њихових професионалних активности и захтева предузимање делотворних мера ради очувања њихове способности да своју професију обављају независно.
UIA-IROL констатује да Србија још није потписала Конвенцију и охрабрује српске власти да предузму потребне кораке ка њеном потписивању и ратификацији.
Могућност да адвокати независно и без страха од одмазде заступају лица која тврде да су им повређена људска права, укључујући наводе о злостављању од стране органа за спровођење закона, представља кључну гаранцију приступа правди и права на правично суђење.
Напади или претње усмерене према адвокатима због клијената које заступају или због радњи које предузимају у оквиру обављања својих професионалних активности могу такође угрозити правилно функционисање правосуђа и, у ширем смислу, владавину права. 
Имајући у виду наведено, UIA-IROL:
· позива органе Републике Србије да предузму све потребне мере како би обезбедили сигурност адвоката који су били изложени претњама или застрашивању у вези са обављањем својих професионалних дужности и да обезбеде да свака веродостојна претња против њих буде брзо, темељно и делотворно истражена;
· позива све органе јавне власти и јавне функционере да се уздрже од изјава или поступања којима би се адвокати могли стигматизовати, застрашивати или на други начин излагати недопуштеном мешању због клијената које заступају или професионалних активности које предузимају;
· позива надлежне органе да обезбеде да се сваки кривични поступак који се односи на адвокате води у потпуности у складу са примењивим гаранцијама законитог поступка и правичног суђења и да се такви поступци не користе ради застрашивања, одмазде или другог недопуштеног мешања у рад адвоката због обављања њихових професионалних дужности;
· позива органе Републике Србије да предузму неопходне кораке ка потписивању и ратификацији Конвенције Савета Европе о заштити адвокатске професије, чиме би се додатно ојачала заштита адвоката и независност адвокатске професије у Србији.
UIA-IROL ће наставити пажљиво да прати положај предметних адвоката, као и развој догађаја који утичу на независност и безбедност адвокатске професије у Србији “.

